DET BLANDEDE EØS-UDVALGS AFGØRELSE

Nr. 33/2012

af 10. februar 2012

om oprettelse af en fælles arbejdsgruppe, der skal føre kontrol med gennemførelsen af kapitel IIa i protokol 10 til EØS-aftalen om forenkling af kontrol og formaliteter i forbindelse med godstransport og fastsættelse af dens forretningsorden

DET BLANDEDE EØS-UDVALG HAR —

under henvisning til aftalen om Det Europæiske Økonomiske Samarbejdsområde som ændret ved protokollen om tilpasning af aftalen om Det Europæiske Økonomiske Samarbejdsområde, i det følgende benævnt »aftalen«, særlig artikel 92 og artikel 94, stk. 3, i aftalen og artikel 9f, stk. 1, i protokol 10 til aftalen, og

ud fra følgende betragtninger:

Protokol 10 til aftalen blev ændret ved Det Blandede EØS-udvalgs afgørelse nr. 76/2009 af 30. juni 2009 (1) med henblik på at indsætte et nyt afsnit IIa om toldsikkerhedsforanstaltninger.

Artikel 9b i protokol 10 fastslår, at der i den bilaterale handel mellem de kontraherende parter skal afstås fra toldsikkerhedsforanstaltninger, forudsat at der er et ækvivalent sikkerhedsniveau på deres respektive områder.

I artikel 9f i protokol 10 fastslås, at Det Blandede EØS-udvalg fastsætter reglerne, der gør det muligt for de kontraherende parter at føre tilsyn med gennemførelsen af kapitel IIa i protokol 10 og kontrollere, om bestemmelserne i kapitel IIa og bestemmelserne i bilag I og II til protokol 10 overholdes —

VEDTAGET DENNE AFGØRELSE:

Artikel 1

1. Der nedsættes en arbejdsgruppe om toldsikkerhedsforanstaltninger (i det følgende benævnt »arbejdsgruppen«), der skal føre tilsyn med gennemførelsen af toldsikkerhedsbestemmelserne i kapitel IIa i protokol 10 til EØS-aftalen og kontrollere, om bestemmelserne i kapitel IIa og bilag I og II til denne protokol overholdes.

2. Arbejdsgruppen arbejder i henhold til forretningsordenen, der er vedlagt i bilaget til denne afgørelse.

3. Arbejdsgruppen aflægger rapport til det blandede underudvalg om frie varebevægelser, jf. artikel 15, stk. 1, litra a), i Det Blandede EØS-udvalgs forretningsorden (2).

Artikel 2

Denne afgørelse træder i kraft den 11. februar 2012, forudsat at alle meddelelser er indgivet til Det Blandede EØS-udvalg, jf. aftalens artikel 103, stk. 1 (3).

Artikel 3

Denne afgørelse offentliggøres i Den Europæiske Unions Tidendes EØS-afsnit og EØS-tillæg.

(1) EUT L 232 af 3.9.2009, s. 40.

(2) Det Blandede EØS-udvalgs afgørelse nr. 1/94 af 8. februar 1994 om fastsættelse af Det Blandede EØS-udvalgs forretningsorden (EFT L 85 af 30.3.1994, s. 60).

(3) Ingen forfatningsmæssige krav angivet.

BILAG

FORRETNINGSORDEN FOR DEN FÆLLES ARBEJDSGRUPPE OM TOLDSIKKERHEDSFORANSTALTNINGER

Artikel 1

Sammensætning

Arbejdsgruppen består af repræsentanter fra Den Europæiske Union, repræsentanter fra EFTA-staterne og om nødvendigt eksperter fra toldmyndighederne i Den Europæiske Unions medlemsstater.

Artikel 2

Opgaver

1. Arbejdsgruppen evaluerer ækvivalensen mellem toldsikkerhedsforanstaltningerne, der er fastlagt i de kontraherende parters lovgivning. Den fører navnlig tilsyn med gennemførelsen af lovgivningen om angivelserne inden ankomst og afgang, toldsikkerhedskontrol og forvaltning af sikkerhedsrisici og lovgivningen om autoriserede økonomiske operatører. Den udveksler også oplysninger om ændringer til den pågældende lovgivning.

2. Arbejdsgruppen drøfter de nødvendige tekniske ændringer til kapitel IIa i protokol 10.

3. På anmodning fra en af de kontraherende parter organiserer arbejdsgruppen et møde med en ekspertgruppe for at diskutere et bestemt spørgsmål. Arbejdsgruppen undersøger også de kontraherende parters administrative procedurer. For at udføre en sådan undersøgelse kan arbejdsgruppen udføre besøg på stedet.

4. På anmodning fra en af de kontraherende parter undersøger arbejdsgruppen ethvert spørgsmål, som det finder relevant for gennemførelsen af toldsikkerhedsforanstaltningerne, der er fastlagt i kapitel IIa i protokol 10.

Artikel 3

Formandskab

Formandskabet i arbejdsgruppen føres på skift hver sjette måned af en repræsentant fra Den Europæiske Union og en repræsentant fra en af de EFTA-medlemsstater, som kapitel IIa i protokol 10 finder anvendelse på.

Artikel 4

Møder

1. Arbejdsgruppen holder møde regelmæssigt og mindst en gang om året.

2. Møderne afholdes i Bruxelles eller et hvilket som helt andet sted, som formanden for arbejdsgruppen bestemmer.

3. Formanden indkalder til møder i arbejdsgruppen. Mødeindkaldelserne skal sendes til de deltagere, der henvises til i artikel 1, senest 10 arbejdsdage før mødet. I hastende tilfælde kan mødeindkaldelserne udsendes med kortere frist.

4. Arbejdssproget i arbejdsgruppen er engelsk.

5. Møderne er ikke offentlige, medmindre parterne beslutter andet.

Artikel 5

Dagsorden

1. Formanden opstiller en foreløbig dagsorden for hvert møde. Den foreløbige indkaldelse sendes til deltagerne, der henvises til i artikel 1, senest 10 arbejdsdage før mødet.

2. De kontraherende parter kan anmode om at få optaget et punkt på dagsordenen enten skriftligt til formanden eller på mødedatoen før vedtagelsen af dagsordenen.

Artikel 6

Protokol

1. Der udarbejdes protokoller fra møderne i arbejdsgruppen på formandens ansvar. Protokollen skal for hvert punkt på dagsordenen angive arbejdsgruppens anbefalinger og/eller konklusioner.

2. Udkastet til protokol udveksles mellem de kontraherende parter og fastlægges inden 20 arbejdsdage efter mødet.

Artikel 7

Udgifter

Repræsentanterne fra de kontraherende parter og eksperterne fra toldmyndighederne i Den Europæiske Unions medlemsstater afholder deres udgifter, de har som følge af at deltage i møderne.